**Morten Wilhelm Wilhelmsen** (født 8. juni 1937 i Oslo, død 22. februar 2020) var en norsk skipsreder. I 1978 overtok han sammen med sine tre søsken rederiet Wilh. Wilhelmsen etter faren Tom Wilhelmsen, og de tilhørte fjerde generasjon eiere av bedriften.

Liv og virke
------------

### Bakgrunn

Wilhelm Wilhelmsen var sønn av skipsreder Tom Wilhelmsen (1911–78) og billedhugger Valborg Cecilie Dedekam (1914–2010). Farfaren var skipsreder Wilhelm Wilhelmsen (1872–1955), igjen sønn av Wilhelm Wilhelmsen (1839–1910), som i 1861 startet rederiet Wilh. Wilhelmsen. Wilhelm Wilhelmsen tok examen artium i 1955 og bestod så eksamen ved Oslo handelsgymnasium, før han begynte å arbeide innen skipsfart.

### Karriere

Wilhelmsen ble kompanjong i familiefirmaet i 1963 og ble senere direktør. Sammen med søskenene Finn Wilhelmsen, Cecilie Paus og Helen Juell overtok han familieaksjene etter faren i 1978. Han var styreleder fra 2003 til 2010.

Han fikk stor oppmerksomhet i forbindelse med Partnair-ulykken i 1989 da 50 sjøfolk i Wilh. Wilhelmsen omkom, og i 2001 da selskapets MS «Tampa» reddet mange båtflyktninger i Indiahavet.

Wilhelmsen markerte seg som en sterk forsvarer av privat eierskap, motstander av at staten deltok som eier og styrer av bedrifter. «Staten er en elendig eier» uttalte han i intervju ved Aftenposten juni
1994, i et generelt utsagn om statlig engasjement i banker, forsikringsselskap og petroleumsvirksomhet.
Som styreleder i Saga Petroleum trakk han seg i juni 1999 i protest mot «nasjonalisering av Norges eneste private oljeselskap». Han var først viseformann i styret, men overtok som styreleder i mai 1993.

Kong Harald V utnevnte i 2007 Wilhelmsen til ridder av 1. klasse av St. Olavs Orden «for samfunnsnyttig virke».

I forbindelse med en dugnad på Foynlandsbrua i 2012 der han deltok, ble det nevnt at finansbladet *Kapital* hadde beregnet hans formue til drøyt fire milliarder kroner.

I 2020 skrev Dagens Næringsliv om et familieopprør mot Wilhelmsens styring av familieselskapet Tallyman som kontrollerer Wilh. Wilhelmsen.

I en nekrolog av Christen Sveaas fremgikk det at Wilhelmsen tok sitt eget liv.

Referanser
----------

1. 1 2   Wilh. Wilhelmsen, «The fourth-generation owner of the Wilhelmsen group, Wilhelm Wilhelmsen, has passed away», verkets språk engelsk, besøkt 23. februar 2020[Hentet fra Wikidata]
2. ↑   www.kongehuset.no[Hentet fra Wikidata]
3. ↑  Solem, Lars Kristian (23. februar 2020). «Wilhelm Wilhelmsen er død». *www.dn.no*. Besøkt 24. februar 2020.
4. ↑  Wilhelm Wilhelmsen i Norsk biografisk leksikon.
5. ↑  «Timeline» Arkivert 29. mai 2013 hos Wayback Machine. WW Group.
6. ↑  «- Staten er en elendig eier». Aftenposten 3. juni 1994 (krever abonnement). Besøkt 28. mars 2020.
7. ↑  «Sagas styreformann trekker seg i protest». vg.no. 14. juni 1999. Besøkt 24. mars 2020.
8. ↑  «Wilhelmsen blir ridder», DN.no.
9. ↑  *Blant de rikeste* i Øyene, 27. september 2012.
10. ↑  «Familieopprør i rederiet Wilh. Wilhelmsen: – Vi ønsker å få være med å bestemme». Besøkt 27. februar 2020.
11. ↑  Sveaas, Christen (27. februar 2020). «– Wilhelm var varm, omtenksom, beskjeden og nøysom». *Aftenposten*. Besøkt 27. februar 2020. «Skipsreder Wilhelm Wilhelmsen gikk plutselig bort 22. februar. Han tok sitt eget liv.»
12. ↑

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** WikiTree
 |